
Emma Darcy begynte å jobbe som engelsk- og fransklærer, men byttet beite og ble dataprogrammerer. Hun er gift med en forretningsmann og har tre sønner. Emma bor på en stor gård i New South Wales i Australia. Mellommenneskelige forhold har alltid vært en av Emmas store interesser, og hun legger mye følelse i de karakterene hun skaper i sine romantiske historier. Hun er glad i å reise og lar gjerne bøkene bli farget av hennes egne erfaringer. Spillets dronning er del to av tre i miniserien Elskede rebell.


PROLOG

Flyet var på vei ned på en primitiv flystripe. Bortsett fra husklyngen som utgjorde sauefarmen Gundamurra, fantes det ingen annen beboelse så langt øyet rakk – bare et enormt landskap med en og annen busk.

– Skulle ønske jeg hadde hatt kameraet mitt, mumlet Ric Donato.

Den andre guttens ord fikk Mitch Tyler til å rynke pannen. Det nakne landskapet skremte tydeligvis ikke Ric. Men så hadde jo gutten blitt tatt for tyveri av en Porsche. Han digget sikkert store åpne landskap, mens Mitch alltid hadde vært mest fornøyd med en bok i hendene. Det fantes ikke noe lokalt bibliotek her.

– Midt ute i ødemarken, mumlet han surt. – Jeg begynner å tro at jeg valgte feil.

– Nei da, sa Johnny Ellis dovent. – Alt er bedre enn å bli buret inne. Her ute kan vi i det minste puste.

– Hva da? Støv? sa Mitch hånlig.

Flyet landet og virvlet opp en sky av støv.

– Velkommen til den mektige australske bushen, sa politieskorten foraktelig. – Og husk én ting…  hvis dere tre smartinger har lyst til å overleve, så gjør dere best i ikke å stikke av.

Alle tre overhørte ham. De var seksten. Uansett hva livet måtte ha i vente for dem, så skulle de overleve. Og Johnny hadde rett, tenkte Mitch. Seks måneder med arbeid på en sauefarm måtte være bedre enn et år i ungdomsfengsel.

For det første var det en halvering av tiden, og det var bare to andre gutter sammen med ham, ikke en horde med kriminelle som ville ha dannet en rangorden. Mitch hatet bøller. Han hadde lært seg å passe på seg selv. Ingen rørte ham lenger. Men han hadde overhodet intet ønske om å bli sperret inne sammen med en gjeng maktsyke voldsmenn.

Han håpet at eieren av stedet ikke var en slags mini-Hitler som bare utnyttet rettssystemet for å få gratis arbeidskraft. Mitch skulle selv finne ut hva som var rettferdig, og utfordre alt som ikke var det.

Hva var det dommeren hadde sagt om straffen? Noe om å finne tilbake til grunnverdier. Et program som ville lære dem hva det virkelige livet handlet om. Det ville ikke lære ham en fordømt ting om det virkelige livet, hadde Mitch tenkt den gangen. Han hadde fått førstehånds kjennskap til det virkelige livet da faren hans forlot sin forkrøplede kone og overlot til ham og søsteren å ta seg av moren. Mesteparten av det ansvaret hadde falt på Jenny, som bare hadde vært elleve år, mot hans åtte. Ikke at faren hadde vært mye til hjelp uansett, for han hadde ikke gjort annet enn å drukne sine sorger i alkohol fremfor å takle dem. En feiging. Det var det faren hans hadde vært. En avskyelig feiging.

Men ikke så avskyelig som den fyren som hadde voldtatt Jenny på et stevnemøte.

Mitch hadde i det minste fått tilfredsstillelsen av å ta fyren for det han hadde gjort.

Han var glad for at han hadde gitt det svinet en omgang han sent kom til å glemme. Det var kanskje en primitiv straffemetode, ulovlig, men heller det enn å la ham slippe unna med det. Jenny hadde vært altfor traumatisert til å anmelde ham. Arvingen til en formue ville nok uansett slippe unna med det, siden den megarike familien hans hadde makt og innflytelse nok til å slippe unna med alt.

Mitch angret ikke på det han hadde gjort. Men han beklaget at han ikke ville kunne være hjemme og hjelpe til det neste halve året.

Flyet takset bort til en mann – eieren? – som sto og ventet ved siden av en Land Rover. Stor mann – bredskuldret, bryst som en tønne, værbitt ansikt og stålgrått hår. Han måtte være over femti, men likevel virket han tøff og formidabel. Ikke en som lot seg skremme uten videre, avgjorde Mitch, selv om en persons størrelse ikke automatisk krevde hans respekt.

– John Wayne rir igjen, sa han hånlig for å dekke over uroen sin.

– Uten hest, sa Johnny med et smil.

Mitch grep seg i å smile tilbake.

Det virket som om Johnny Ellis ville gjøre tilværelsen litt lystigere hvis den ble for dyster. Han lot til å være en omgjengelig type som unngikk vold hvis det var mulig, selv om han som sekstenåring hadde en fysikk og en styrke som kunne stå imot hvem som helst om nødvendig.

Johnny og Ric var gatebarn. Uten familie. De kunne nok passe på seg selv. Mitch antok at Johnny gjorde seg til venns med alle. Han hadde vennlige brune øyne, alltid et smil på lur, og solbleket brunt hår som alltid falt ned i pannen. Han var blitt tatt i å pushe marihuana, selv om han sverget på at han kun hadde solgt til musikere som uansett ville fått tak i det andre steder.

Ric Donato var av et ganske annet kaliber. Han hadde en slags intensitet ved seg som kunne gjøre ham farlig, tenkte Mitch. Var han en tyv fordi han ønsket seg altfor mye, altfor intenst? Han virket fullstendig opphengt i den piken han hadde stjålet Porschen for, for å passe inn i det rike livet hennes.

Mitch regnet med at de fleste piker falt for Ric. Den fyren hadde sex appeal i bøtter og spann – vill, uskikkelig og farlig, velbygget og slående kjekk på en svært macho italiensk måte – svart krøllete hår, nesten svarte øyne, olivenfarget hud. Men underlig nok virket det ikke som om fyren var klar over sitt flotte utseende. Det virket faktisk som om han var blitt slått for mange ganger til å tro at det i det hele tatt fantes noe positivt ved ham.

Mitch var til pass med utseendet sitt. Han var sint for hvordan det var gått med familien, men han var til pass med den personen han var. Han hadde ikke Rics flotte utseende, men han var presentabel nok – ganske tynn, men ikke noen svekling, høyere enn de fleste gutter på hans alder, og de blå øynene hans og det nesten svarte håret lot til å imponere noen piker.

Mitch ville ha foretrukket at de i stedet ble imponert over den intelligente hjernen som hadde gitt ham merkelappen «nerd» før han begynte med boksing. Han hadde aldri forstått hvorfor guttene rakket ned på ham fordi han brukte intelligensen. Men nå ble han ikke kalt nerd eller pyse lenger. Han var kanskje ikke godt likt, men han ble i alle fall respektert.

Flyet stoppet.

Politimannen ba dem ta bagene frem fra under baksetene. Noen minutter senere viste ham dem ut i et liv som var totalt annerledes enn noe de tre hadde opplevd før.

Presentasjonen fikk Mitch straks til å stivne.

– Her har du guttene dine, mister Maguire. Rett fra bygatene, for at du skal få piske litt vett inn i hodene deres.

Den store mannen – og han var jammen stor på nært hold – så hardt på politimannen. – Det er ikke slik vi gjør det her ute, sa han lavt, men med en selvsikker autoritet.

Han nikket respektfullt til de tre. – Jeg er Patrick Maguire. Velkommen til Gundamurra. På aboriginernes språk betyr det «God dag». Jeg håper dere med tiden vil tenke på den dagen dere kom hit som en god dag.

Mitch ble litt beroliget. Det vitnet om at de var velkommen, at det ikke ville vanke straff. Så lenge de ble behandlet rettferdig, var Mitch forberedt på å takle det arbeidet de måtte bli satt til å gjøre.

– Og du er… ? Patrick Maguire rakte frem en enorm hånd som lignet mistenkelig på en beinknuser.

– Mitch Tyler. Han grep mannens hånd, utfordrende.

– Hyggelig å møte deg, Mitch.

Et normalt håndtrykk, intet forsøk på å dominere.

Johnny rakte frem hånden uten å nøle. – Johnny Ellis. Hyggelig å møte deg, mister Maguire. Han smilte bredt og skrudde på sjarmen.

Et vurderende uttrykk i det stålgrå blikket, og en antydning til latter. Ingen lurer han der, tenkte Mitch, imponert over mannens skarpe intelligens. Han snudde seg mot Ric, som virket like anspent som Mitch hadde vært.

– Ric Donato. Det var en følelsesløs presentasjon. Ric grep mannens hånd, kjente styrken i den, så ut til å prøve å finne ut hva den ville bety for ham.

– Er du klar til å dra? spurte den gamle mannen.

– Ja, jeg er klar. Aggresjon i svaret.

Klar til å erobre hele den fordømte verden om nødvendig, tolket Mitch det som.

De vitende grå øynene gled tilbake på Mitch, og han gikk straks i forsvarsposisjon. Hadde denne gamle bonden noe å lære ham? Kun om sauer, tenkte Mitch hånlig…  men seks måneder var lang tid, og for alt han visste, ville han kanskje ende opp med å synes at det faktisk var en «god» dag den dagen han kom til Gundamurra.


FØRSTE KAPITTEL

Atten år senere… 

 

Den urokkelige fatningen til kvinnen i vitneboksen begynte omsider å briste. Mitch visste at krysseksamineringen hans hadde vært nådeløs. Men fullstendig på sin plass etter hans mening. Denne kvinnen hadde overhodet ikke vist sin sønn nåde, da han tryglet moren om hjelp. Han var kategorisk blitt avvist, og ikke engang sønnens selvmord hadde fått henne til å mykne overfor svigerdatteren. Han så henne briste i gråt, men hadde overhodet ingen sympati med henne.

Hun gråt ikke for sin døde sønn.

Hun gråt ikke for de lidelsene han var blitt påført.

Hun gråt ikke fordi hun var blitt stilt ansikt til ansikt med sitt eget gigantiske ego som hadde stemplet sønnen som mislykket fordi han ikke hadde greid å leve opp til hennes forventninger.

Og nå kom det til å koste henne dyrt. Ikke bare ville hun bli avkledd offentlig, men hun ville også måtte gi en økonomisk oppreisning til svigerdatteren og hennes vesle sønn.

Tiltaltes advokat, Harriet Lowell, som også hadde vært hans siste sengepartner, ba om en pause, og dommeren fastslo at siden det snart var lunsj likevel, så kunne de ta pause til klokken to.

Harriet sendte Mitch et sint blikk idet hun hjalp klienten sin ut av vitneboksen. Han svarte med å sende henne et hardt blikk som lovet mer av det samme etter lunsjpausen, hvis de ikke kom til enighet om den erstatningen han krevde på vegne av klienten sin.

Harriet kunne rase så mye hun bare ville over måten han håndterte denne saken på, men han kom uansett til å vinne. Rettferdigheten ville skje fyllest. Og han var glad for at det var kommet til dette – ikke bare en erstatning i penger. Folk som påførte andre smerte, fortjente å få føle smerte selv også. Trikset var å finne frem til hva som virkelig kunne såre dem og få dem til å revurdere sin posisjon. Alt innenfor lovens rammer.

Bruke systemet for å oppnå rettferdighet.

Det var det Patrick Maguire hadde lært ham.

Det var et godt system hvis det ble brukt slik meningen var. Patrick hadde hatt rett i det. Mitch hadde studert loven helt siden han forlot Gundamurra atten år tidligere. Først hadde han funnet ut hva han måtte gjøre for å få dommen fra ungdomstiden satt til side slik at han kunne studere jus. Og så hadde han jobbet seg opp i systemet og blitt en skrankeadvokat som hadde fått et formidabelt rykte på seg for å vinne alle sakene han tok.

Fordi han trodde på dem. Han tok aldri en sak med mindre han hadde tro på den, og når han først tok en, ga han alt. Harriet betraktet loven som et sjakkparti – trekk og mottrekk – men for Mitch var sjakkbrettet alltid svart og hvitt, og han var ikke interessert i å spille svart.

Sekretæren hans møtte ham utenfor rettssalen og ga ham en beskjed fra Ric. Han måtte avlyse lunsjen den dagen. Skuffende. Det var alltid hyggelig å møte Ric. Og Johnny. Selv om livene deres hadde tatt forskjellige retninger etter oppholdet på Gundamurra, hadde de tre forblitt venner opp gjennom årene.

De hadde til felles at Patrick Maguire hadde hjulpet dem å velge hvilke retninger de skulle gå i livet. De forsto hvor de andre kom fra og hvorfor. Ikke mange mennesker opplevde noen gang den typen forståelse.

Det skyldtes at de hadde levd tett innpå hverandre i seks måneder. Det fantes få distraksjoner i bushen. Det var stedet for prat, grubling og refleksjoner over hva som hadde noen mening og hva som ikke hadde det, et sted hvor de delte sitt syn på verden. Og drømmer.

Ric var blitt en prisbelønt fotojournalist. Han hadde knipset de utroligste motiver med kameraet sitt. I dag drev han et internasjonalt fotobyrå. Med stor suksess.

Johnny var countrystjerne, som for tiden turnerte i USA. Han var blitt mangemillionær etter at platene hans hadde solgt til platina.

Mitch var den eneste som hadde valgt en karriere som bandt ham til Australia. Han stortrivdes med jusen, og Sydney var hans by. Likevel var det trivelig å møte de andre når de var i byen. Han lurte på hvorfor Ric ikke kunne stille til lunsjen. Antagelig problemer på jobben.

– Avbestill bordbestillingen på restauranten, sa han til sekretæren. – Jeg kjøper noen smørbrød i stedet, og spiser i parken.

Å sitte i parken minnet ham om moren – de utallige gangene han hadde trillet rullestolen hennes rundt i den vesle parken nær hjemmet deres i Surry Hills. Hver lørdag og søndag hvis det var bra vær. Frisk luft og solskinn, å være utendørs, se andre mennesker, tilbringe tid sammen, gi Jenny en pause slik at hun var fri til å gjøre sine egne ting. Det var det moren hans alltid hadde oppmuntret dem begge til å gjøre. Hun hadde hatet tanken på at funksjonshemmingen hennes hindret dem i å arbeide mot sine egne mål.

Hun hadde ikke prøvd å styre barnas liv, ikke slik som den kvinnen han nettopp hadde hengt ut til spott og spe i vitneboksen, og som hadde delt ut straff når sønnen ikke hadde greid å leve opp til forventningene hennes. Hans egen mor hadde tvert imot vært så selvutslettende at hun ikke engang hadde villet be om det som var hennes rett.

Det var bra at hun hadde levd lenge nok til å se ham bli advokat. Hun hadde vært svært stolt av ham. Og hun hadde også fått oppleve at Jenny ble gift med en bra mann. Begge barna hennes klarte seg bra. Hvis han noen gang fikk barn selv…  vel, det kom ikke til å skje i nærmeste fremtid.

Han hadde lekt med tanken på å gifte seg med Harriet. De hadde samme yrke. Hun var smart og vittig, og han hadde som regel likt å være sammen med henne. Hadde likt å ha sex med henne også. Inntil han fant ut at hun også hadde sex med en dommer. Hun hadde bare ledd det bort og sagt at det var en strategi for at hun skulle få et fortrinn i retten. Det eneste hun tenkte på, var å vinne. Uansett pris. Hun hadde antagelig trodd at det å vinne ham ville gi henne en fjær i hatten. For hun hadde definitivt ivret etter ekteskap.

Men nå var det uaktuelt. Hvis han noen gang giftet seg, ville han ha ærlighet i forholdet. Og lojalitet. Og når det gjaldt kjærlighet…  vel, Harriet hadde opptatt tankene hans, men hadde hun egentlig noen gang opptatt hjertet hans? Han var ikke sikker på hva kjærlighet mellom mann og kvinne var. Tiltrekning, ja. Et seksuelt høydepunkt, ja. Men kjærlighet…  kanskje han hadde så streng kontroll over sine følelser at han ikke var i stand til å føle kjærlighet for en kvinne.

Han skrittet tilbake til rettsbygningen og forberedte seg på en ny runde med Harriet, som uten tvil ville protestere på alt han sa til klienten hennes. Sekretæren møtte ham i trappen med en ny beskjed – denne fra Rics sjefsassistent i Sydney, en kvinne ved navnet Kathryn Ledger. Hun ba ham ringe henne straks fordi det hastet.

Hadde Ric problemer?

Først en avlyst lunsjavtale uten noen forklaring.

Nå en hastetelefon fra kontoret hans.

Mitch så på klokken. Han hadde fortsatt ti minutter før han måtte stille i retten. Han tok frem mobilen og slo nummeret som sto på lappen.

– Kathryn Ledger, lød det bryske svaret.

– Mitch Tyler her. Jeg har ikke mye tid. Hva er problemet?

– I et nøtteskall…  Ric mottok bildebeviser i morges på at en kvinne han kjenner blir mishandlet i ekteskapet. Han dro rett hjem til henne og hentet henne. Han har fløyet henne til et sted i Johnny Ellisʼ fly.

– Herregud! mumlet Mitch vantro.

– Ektemannen fikk henne overvåket av en privatetterforsker som mistet sporet av dem i parkeringshuset vårt da Ric byttet bil. Den utrolige historien fortsatte. – Ektemannen hennes dukket opp her på kontoret og plaget staben for å få opplysninger. Jeg ga ham navnet på den restauranten du og Ric skulle spise lunsj på, men han kommer garantert tilbake hit når han ikke finner Ric der. Jeg fikk beskjed om å ringe til deg hvis det ble problemer.

– En kvinne han kjente? spurte Mitch.

– Han kalte henne Lara Seymour. Sa at de kjente hverandre fra gamle dager.

Rics Lara? Fra den gangen de var seksten?

Det gikk rundt for Mitch.

Kunne ungdommelig lidenskap virkelig vare så lenge?

Å stjele en Porsche for å imponere en pike var en ting. Men å stjele en gift kvinne fra ektemannen hennes – atten år senere! – var noe ganske annet.

– Men hun heter ikke Lara Seymour nå, fortsatte Kathryn. – Det er Lara Chappel…  gift med Gary Chappel, sønnen til Victor Chappel. Vet du hvem jeg mener?

Gary Chappel!

Mitch ble målløs av sjokk.

– Mr Tyler? Chappels som eier et imperium av medisinske klinikker og pleiehjem? Vi snakker om store penger og mye makt her. Og vi har problemer.

– Jeg vet hvem du mener, miss Ledger. Har du fremdeles det bildet?

– Ja. Fem kopier i safen.

– Jeg sender to sikkerhetsvakter som følger deg til advokatkontoret mitt. Ikke forlat kontoret ditt før de kommer. Ta med deg det ene bildet. Straks du er trygt på plass på advokatkontoret mitt, venter du på mitt private kontor. Jeg kommer straks jeg er ferdig her. Følg disse instruksjonene til punkt og prikke, miss Ledger. Tro meg, du er i alvorlige vansker.

– Takk, mr Tyler. Jeg skal følge instruksjonene dine.

– Bra!

Effektiv og fornuftig, tenkte Mitch da han skyndte seg tilbake til sekretæren sin. Og det burde hun være, med tanke på den ledende stillingen hun hadde i Rics firma.

Han fortalte sekretæren hva han ville ha gjort, og la til: – Dette er alvorlige saker. Få vaktene dit med en gang, og fortell dem at miss Ledger har med seg noe uvurderlig.

Definitivt uvurderlig, tenkte Mitch med dyster tilfredshet. Juridiske bevis mot Gary Chappel! Aldri i verden om det svinet skulle klare å vri seg ut av dette. Ikke når Mitch Tyler var innblandet.

Harriet vinket ham til side idet han skulle til å gå inn i rettssalen. Selv med advokatparykk over det blonde håret, var hun vakker – feilfri hud, røde sensuelle lepper, en rett aristokratisk nese som pustet ild mens de store grå øynene glødet av sinne.

– Hvor har du vært? snappet hun.

Han hevet et øyenbryn hånlig. – Ute. Er klienten din klar til å inngå en avtale?

– Hun er klar til å forhandle.

– Det eneste som blir aktuelt, er det forslaget jeg allerede har kommet med.

– Hun vil ikke gå med på det.

– Da ser jeg dere i retten.

Harriet grep ham i ermet. – Dette er utpressing, Mitch.

– Nei. Det er avsløring.

Og det var det Gary Chappel også fortjente.

Selv om det antagelig ikke ville ende med det.

Det var best å holde sverdet hevet hvis han skulle forhindre at andre fikk problemer.

– Du maler dette enten svart eller hvitt, og aksepterer ingen gråtoner. Men det finnes gråtoner, hveste hun.

– Så bevis det for juryen.

– Du vet pokker så godt at du har deres sympati.

– Mon tro hvorfor.

Og med det hånlige svaret løsrev han seg fra grepet hennes og gikk inn i rettssalen, forberedt på å kjempe videre, men han hadde en mistanke om at han ikke ville trenge det. Harriet hadde bare gjort et siste forsøk på å vinne noe for klienten sin, for å redde ansikt. Hun hatet nemlig å tape. Hadde alltid gjort det. Gråtoner passet henne bedre.

Retten hadde ikke før satt seg igjen før Harriet ba om å få komme frem til dommeren. Mitch ble kort informert om at Harriets klient hadde gått med på full oppreisning. Saken var over.

Kampen var vunnet. Nå var det Gary Chappel som sto for tur.

Kathryn Ledger var ikke annet enn et navn og en stemme for ham. Han tenkte på henne kun som en kilde som ville gi ham den ammunisjonen han trengte for å angripe. At hun også var kvinne, var helt uvesentlig helt til han kom inn på kontoret sitt og ble stående ansikt til ansikt med henne.


ANDRE KAPITTEL

Det var som om rommet ble elektrisk ladet. Kathryn reiste seg fort og stirret sjokkert på ham.

Var dette Mitch Tyler?

En forsvarsadvokat?

Hun hadde alltid forestilt seg at forsvarsadvokater var snørrhovne, selvopptatte akademikere med hvite parykker. Men nå sto hun altså der, ansikt til ansikt med en mann som var så ekstremt maskulin at knærne hennes dirret. Og hjertet hamret.

Høy, mørk og kjekk. Mektig, tenkte hun omtåket. Han hadde en sterk, firkantet kjeve, en markert munn, rette svarte øyenbryn og sjokkerende blå øyne som boret seg inn i hennes som laserstråler og lammet henne.

Hun stirret på ham, og han stirret på henne. Hun fikk ikke frem et ord. De ble stående og stirre på hverandre så lenge at hun begynte å lure på om han ikke visste hvem hun var, selv om sekretæren hans helt sikkert hadde fortalt ham at hun ventet der, slik han hadde bedt henne gjøre.

*

Mitch tenkte at Ric måtte være gal. Hadde han denne kvinnen i nærheten, og så stakk han av med en annen?

Hun var som Tingeling…  magisk…  et skøyeraktig ansikt med fantastiske grønne øyne og en mopp av rødt hår, en nydelig trutmunn som var som skapt for kyssing, og en nydelig kropp under en tettsittende grønn drakt. Skjørtet var kort og viste frem pene bein…  hvordan kunne Ric være immun mot en slik femininitet? Mitch strevde med å huske at dette var et profesjonelt besøk.

– Mr Tyler… ?

Stemmen hennes var hes, usikker…  og utrolig sexy.

– Mitch, sa han med sterk stemme, og avgjorde at Kathryn Ledger ikke var en klient, og at han derfor ikke trengte å holde profesjonell avstand. Hun var der på vegne av Ric. Og Lara Chappel. Han gikk fremover og rakte frem hånden. – Hyggelig å møte deg, Kathryn.

– Mitch, gjentok hun og så undrende på ham idet hun grep hånden hans.

Hodet hennes rakk ham kun opp til haken, så hun løftet ansiktet mot hans. Det var gylne flekker rundt de grønne irisene hennes. Munnen hennes var litt åpen, og han måtte anstrenge seg for ikke å bøye hodet og smake på den. Hånden hennes var myk, og han slapp den ikke, for det var den eneste berøringen han kunne tillate seg på det tidspunktet. De hadde jo nettopp møtt hverandre.

– Gikk turen hit greit? spurte han og tvang tankene tilbake på riktig spor – grunnen til at hun var på kontoret hans.

– Ja. Takk for eskorten. Et lite smil. – De fikk meg til å føle meg helt trygg.

– Fint! Han smilte tilbake og kjente en vill glede over å ha beskyttet denne kvinnen. Og han skulle fortsette å beskytte henne, uansett hva som måtte til. – Tok du med deg bildet?

– Ja. Jeg har det i vesken.

Hun nikket mot en beige håndveske som sto ved siden av stolen hun hadde sittet i. Mitch slapp motvillig hånden hennes for at hun skulle finne frem bildet. Tapet av den fysiske kontakten fikk ham til å innse hvor eiesyk han følte seg overfor Kathryn Ledger – forunderlig eiesyk. Han kunne ikke huske at noen annen kvinne hadde påvirket ham slik.

Han så henne løfte vesken opp på skrivebordet mens han gransket de primitive instinktene hun vekket i ham. Kontroll var hans sterke side. Bare én gang i livet hadde han mistet kontrollen fullstendig, den gangen han hadde villet slå i hjel Jennys voldtektsmann. Han ville kanskje ha gjort det også, hvis han ikke var blitt holdt fysisk tilbake.

Kontroller sinnet og bruk energien på å finne mer effektive strategier, hadde Patrick alltid sagt. Men dette…  det han følte nå sammen med Kathryn Ledger…  det hadde han aldri før opplevd, og han hadde ingen kontrollmekanismer mot det. Hele kroppen hans sitret formelig av opphisselse.

Hun løftet den venstre hånden for å åpne vesken. Det var som å få et slag i magen å se ringen på ringfingeren hennes. En diamantring. En forlovelsesring!

Hun var opptatt.

En annen mann hadde allerede gjort krav på henne.

Sjokket vek plass for sinne. Det var ikke riktig. Det kunne ikke være riktig. Han skulle kjempe for…

Nei!

Han ristet på hodet for å bli kvitt det vanvittige testosteronet som forkludret fornuften hans. Kathryn Ledger hadde frivillig gitt seg til en annen. En hun åpenbart ønsket å gifte seg med. Hennes valg var tatt. Og Ric hadde selvsagt respektert det. Hun var ikke mer tilgjengelig for ham enn hun var for Mitch.

Sjakkmatt!

Han måtte ligge unna.

Selv om det virket galt.

Hun hadde kommet til ham for å få hjelp. Ingenting annet. Han måtte sørge for å konsentrere seg om jobben og glemme alt annet.

*

Kathryn prøvde desperat på samle seg. Det hjalp ikke at hånden hennes fortsatt sitret etter Mitch Tylers berøring, eller at beina skalv og hun knapt greide å konsentrere seg om å åpne vesken for å finne frem det avslørende bildet. Hun følte seg nesten lammet av sjokk.

Et øyeblikk hadde hun til og med lurt på hvordan det ville føles å bli kysset av Mitch Tyler. Jeremy – partneren hennes gjennom det siste året! – hadde vært fullstendig glemt. Grunnen til at hun befant seg på det advokatkontoret hadde også vært glemt. Det var som om hun var blitt fanget i et magnetisk felt som stengte ute alt annet enn den mannen som holdt hånden hennes, og hun sitret fremdeles innvendig over den ubeskrivelig sterke tiltrekningskraften hans.

Hun la fingrene om bildet og trakk pusten dypt før hun snudde seg og rakte ham det. Hun ble lettet da han straks rettet blikket mot Lara og Gary Chappel, for det ga henne mer tid til å gjenvinne fatningen. Enda mer lettet ble hun da han gikk rundt skrivebordet og la større avstand mellom dem.

– Takk, sa han og kastet et fort blikk på henne og pekte på stolen hun hadde reist seg fra. – Sett deg igjen, er du snill.

Hun tok vesken ned fra skrivebordet og satte seg igjen, før hun dristet seg til å kaste et blikk til på ham. Han satte seg også, og studerte bildet hun hadde gitt ham. De mørke øyenbrynene hans trakk seg sammen.

En liten skjelving gled gjennom henne. Han var helt sikkert dynamitt i rettssalen. Hun lurte på hvordan Ric var blitt kjent med ham. De lot til å være like gamle – midt i trettiårene – likevel forsto hun ikke helt hvordan deres veier hadde møttes. Ut fra det hun visste, hadde sjefen hennes aldri gått på universitetet. Kanskje han en eller annen gang i løpet av fotojournalistkarrieren hadde søkt juridisk bistand. Uansett…  Ric Donato stolte på mannen, og Kathryn kunne se hvorfor han gjorde det. I en kamp ville hun ønsket å ha Mitch Tyler på sin side.

Han lente seg brått fremover, løftet av telefonrøret og slo et nummer. Han rynket pannen mens han ventet på svar. – Patrick, det er Mitch. Har du hørt fra Ric i dag?

Svaret måtte ha vært negativt, for han fortsatte fort: – Jeg tror han er på vei til deg. Dro av gårde i Johnnys fly. Hvis du hører fra ham, kan du gi meg beskjed da?

Enda en pause, en grimase, og så: – Han dro av gårde etter å ha gitt meg et problem, og jeg ville satt pris på flere instruksjoner. Hvis han ringer deg, så be ham ringe meg. OK?

Han la på røret. Han kjente Johnny Ellis også, tenkte Kathryn, og alle de tre mennene var åpenbart knyttet til denne Patrick som Mitch nettopp hadde ringt.

– Ric fortalte meg ikke hvor han skulle, sa hun.

De laserskarpe øynene boret seg inn i hennes igjen. – Det ville han aldri gjort. Ikke under disse omstendighetene. Fortell det du vet, Kathryn.

Blikket hans alene fikk hjernen hennes til å begynne å virke igjen. – Du vet hva Rics firma driver med, begynte hun.

– Selger bilder til alle former for media verden rundt, sa han og dunket en finger mot bildet som lå på bordet foran ham. – Kom dette via e-post?

– Ja. Tatt på flyplassen. Datert i går. Vi gikk gjennom datafilene i morges…

– Hva var klokken da Ric oppdaget dette?

– Omtrent halv ti. Normalt handler vi ikke med bilder som kan gi folk problemer. Jeg skulle til å slette dette da Ric stoppet meg. Han ba meg skrive det ut, gi ham en kopi, legge fem kopier i safen og kjøpe rettighetene av fotografen slik at ingen andre ville få tak i det. Han sa at han ga blaffen i hva det kostet.

Mitch nikket tankefullt. – Kjøpte du rettighetene?

– Ja. Etter at Ric var gått. Og det gjorde han i samme øyeblikk jeg hadde skrevet ut en kopi til ham. Han tok den med seg. Jeg vet ikke hva han hadde tenkt å gjøre. Han sa bare at han og Lara Chappel…  Lara Seymour…  kjente hverandre fra gamle dager, og at hun ikke ville ønske at bildet skulle bli offentliggjort. Jeg følte…  Hun nølte, usikker på om hun burde farge faktaene med sine følelser.

– Fortell, sa Mitch oppmuntrende.

Hun sukket. – Alt dette var helt uvanlig til ham å være. Bildet gikk personlig inn på ham. Det var ikke normalt, hvis du skjønner hva jeg mener.

Han smilte skjevt. – Vi har vel alle øyeblikk som ikke er…  normale.

Heten bredte seg oppover halsen og opp i kinnene hennes. Hun kunne ikke huske sist hun hadde rødmet. Hun var tretti år gammel, en vellykket karrierekvinne, i stand til å takle alle slags mennesker og situasjoner. Likevel fantes det pinlige bevis på hvor unormal hennes reaksjon på denne mannen var.

Hold deg til fakta, jente, skjente hun på seg selv. Det var best å legge lokk på følelsene, for de gjorde henne bare forvirret.

– Klokken var litt over elleve da Ric ringte meg fra bilen, fortsatte hun bryskt. – Han sa at han var på vei tilbake til kontoret, og at han ville være der om ti minutter. Han hadde Lara Chappel med seg, og trengte min hjelp. Han ba meg si til sekretæren min at jeg skulle ut i et forretningsmøte med en redaktør de neste timene – ingenting uvanlig ved det – og ta med meg vesken og bilnøklene og møte ham i parkeringshuset.

– Ba du ikke om å få vite hva slags hjelp han ville ha?

Kathryn trakk på skuldrene. – Han er sjefen min.

– Hvordan hørtes han ut?

– Som om han hadde full kontroll.

Mitch Tyler nikket. – Ric har jobbet i krigssoner. Han holdt nok hodet kaldt.

Kathryn ante ikke om Mitch prøvde å berolige henne eller seg selv. Men den fortrolige måten han pratet om Rics fortid på, vitnet om et langt og nært forhold.

– Så du ventet på ham da han kom kjørende inn i parkeringshuset.

– Ja. Ric sa at de ble forfulgt av en grå sedan – mannlig sjåfør iført baseballcap og solbriller – som sto utenfor fordi det ikke er mulig å komme inn i parkeringshuset uten identifikasjonskort. Han ville at jeg skulle kjøre ham og Lara Chappel til Bankstown Airport. De satte seg inn i bilen min og la seg ned i setene da jeg kjørte ut, og holdt seg skjult til jeg var sikker på at vi ikke ble forfulgt.

– Sa Lara Chappel noe til deg?

– Ikke før vi kom til flyplassen. Hun gjorde bare det Ric ba henne gjøre.

– Hvordan oppfattet du henne? Hvordan reagerte hun på det som foregikk?

Kathryn nølte, ville gjengi sine inntrykk nøyaktig. – Nervøs, redd, fraværende, svarte hun langsomt.

Mitch la hodet tankefullt på skakke. – Slo det deg ikke at du kan risikere å bli anklaget for medvirkning til kidnapping?

Kathryn ble sjokkert. – Det var en flukt, ikke en kidnapping. Lara Chappel fulgte frivillig med Ric.

Han lente seg fremover og dunket en finger mot fotoet. – Ric kan ha brukt dette til å presse henne.

– Det ville han aldri gjøre.

De blå øynene glitret hånlig. – Hvordan kan du vite hva en mann vil gjøre…  når han ønsker en kvinne intenst nok?

Blikket hans gled ned til Kathryns munn, og hun grep seg i å holde pusten mens hjertet begynte å hamre hardt som en reaksjon på det hun oppfattet som glødende lidenskap rettet direkte mot henne. Projiserte han bare det han trodde at Ric følte for Lara Chappel? Var en dyktig skrankeadvokat en dyktig skuespiller også? Men hvorfor angripe henne slik som dette? Det føltes personlig. Og svært urovekkende.

– Det var ikke slik, sa hun fort, følte behov for å forsvare seg selv. – Det var tydelig at Lara Chappel stolte på ham. Hun ble frivillig med ham, og ønsket å komme seg bort. Straks vi kom frem til flyplassen, takket hun meg svært oppriktig for hjelpen. Og jeg la merke til at hun ikke bar noen ringer.

Det minnet Kathryn på ringen hun selv bar – ringen som vitnet om at hun skulle gifte seg med Jeremy Haynes. Blikket hennes gled ned til den enkle diamanten han hadde valgt til henne, og igjen sa hun til seg selv at den var et bevis på hvor høyt han satte henne, at det ikke var et statussymbol på hvor mye penger han hadde. Selvsagt var penger nyttig. Livet var langt enklere når man hadde penger. Men noen ganger…

Hun vred på ringen og skulle ønske den var en smaragd, noe som var mer personlig for henne. Jeremy visste at hun elsket grønt. Likevel hadde hun ikke fått seg til å protestere på den romantiske uttalelsen hans om at «Diamanter varer evig». Hun sukket trist og løftet blikket til den mannen som vekket alle mulige slags urovekkende følelser i henne.

Han stirret på ringen hennes, så henne vri den nervøst rundt. Hun sluttet straks med det, og sa bestemt: – Hvis en kvinne tar av seg ringene, er det en veloverveid handling som betyr at forholdet er over. Lara Chappel ønsket seg ut av ekteskapet. Det er jeg ikke i tvil om. Ric kidnappet henne ikke. Hun så på ham som om han var i ferd med å utføre et mirakel for henne.

– Et mirakel…  Mitch Tyler smilte ironisk. – Jeg ser at du er forlovet, Kathryn.

– Ja. Hvorfor følte hun at hun måtte forsvare det? Han angrep henne vel ikke for det…  gjorde han?

– Når skal den lykkelige bryllupsdagen finne sted?

– Vi har ikke bestemt det ennå.

– Så du har det ikke travelt med å gå opp midtgangen?

Hun rynket pannen, likte ikke alle disse personlige spørsmålene. – Det kommer an på arbeidsfaktorer.

– Ditt arbeid, eller hans?

– Jeg kan ikke se at dette er relevant for den situasjonen som førte meg hit, sa hun sint.

– Jeg kan forsikre deg om at det er høyst relevant. Jeg prøver å finne ut hvor lenge du vil bli i stillingen som Rics sjefsassistent. Ville din forlovede likt det dersom du slutter i dag…

– Jeg ville ikke likt det, avbrøt hun ham heftig.

– Så du ønsker å fortsette i jobben uansett hvilken trussel Gary Chappel måtte utgjøre?

Hun glodde på ham. – Det er meningen at du skal ta deg av det.

– Ah, ja, mirakelmannen, sa han dovent. – Ric leker ridder som kommer den skjønne Lara til unnsetning, mens jeg får jobben med å drepe dragen og passe på at du er trygg. Blikket hans var hardt og nådeløst da han så på henne. – Og det skal jeg gjøre også. Jeg skal passe på at du er trygg, Kathryn. Men det juridiske vil ta et par dager å ordne, og jeg lurer bare på hvor mye din forlovede bryr seg om deg og din trygghet. Et øyenbryn hevet seg utfordrende. – Like mye som Ric, som førte den kvinnen i trygghet?

– Jeg er ikke dum. Jeg kan ta vare på meg selv, protesterte hun.

– Ikke når du står overfor en mann som Gary Chappel, sa han tonløst. – Hva følte du da han konfronterte deg på kontoret?

Hun grøsset.

Mitch Tyler oppfattet straks reaksjonen hennes. – Du ble redd.

– Han var rasende.

– Pustet ild. Han har ikke bare stor slagkraft, Kathryn, men han nøler ikke med å bruke den, heller. Hvis Gary Chappel tror at du står i veien for ham…

Telefonen ringte. Mitch Tyler svarte umiddelbart.

Det var en lettelse å slippe oppmerksomheten hans. Kathryn tenkte på det han hadde sagt om Gary Chappel, en mann hun hadde oppfattet som svært skremmende. Hun hadde greid å bli kvitt ham en gang, men hvis han kom stormende inn på kontoret igjen…  eller oppsøkte henne hjemme…

En mann som fikk sin kone overvåket og forfulgt…  mishandlet henne…  utøvde vold mot kvinner…  det begynte å se svært stygt ut for Kathryn. Hun husket hvordan han hadde gjentatt navnet hennes, prentet det inn i hukommelsen, og den truende oppførselen hans.

– OK. Så du har gått med på å la Lara bli hos deg. Det er greit, men Ric kan ikke bli der.

De korte ordene brøt inn i Kathryns tanker.

– Gary Chappel har allerede gjort aggressive forsøk på finne sin kone, fortsatte han. – Jeg har Rics sjefsassistent, Kathryn Ledger, her hos meg, for å unngå ytterligere trakassering på kontoret hennes. Ric er nødt til å legge ut spor slik at Chappel følger etter ham. Det beste vil være om han forlater landet – i morgen – og fjerner oppmerksomheten fra Sydney-kontoret.

Ja, tenkte Kathryn. For hun ønsket definitiv ikke et nytt møte med Gary Chappel.

Han lyttet litt, så sa han: – Få begge til å ringe meg når de kommer frem. Jeg skal snakke med Ric først, men jeg trenger også ammunisjon fra Lara Chappel slik at jeg kan få ordnet det juridiske. Jeg har en plan i tankene, men den vil bare virke hvis Lara samarbeider fullt og helt.

En plan…  Kathryn pustet litt lettere. Hun stolte instinktivt på Mitch Tylers evne til å slå tilbake hva det måtte være. Hvis noen hadde makt til å påta seg et problem og løse det, så måtte det være ham. Og nå når det ble opprettet kommunikasjon med det rømte paret, ville alt raskt bli ordnet.

Mitch la på røret. Kathryn stivnet da han rettet blikket mot henne igjen. – Bor du sammen med din forlovede? spurte han rett ut.

– Ja.

– Vil han være hjemme i kveld?

Hun ristet på hodet. – Han er i Melbourne i forretninger. Han kommer ikke hjem før i morgen kveld.

– Du kan ikke være alene, Kathryn. Tro meg, jeg vet hva Gary Chappel er i stand til. Uten et besøksforbud – og det får jeg ikke ordnet før i morgen – er det umulig å si hva han kan finne på. Han pekte på telefonen. – Lyst til å ringe forloveden din? Og be ham fly tilbake til Sydney i kveld?

Mens han var midt i forhandlingene om en fremtidig finanskarriere? Tvinge ham bort fra et viktig møte for at han skulle passe på henne? På grunn av noe som hadde skjedd på jobben hennes? Som ikke var like viktig som hans, siden det var han som skulle stå for økonomien når de fikk barn?

– Jeg vil ikke ringe ham, sa hun fort. – Jeremy ville synes at det var tåpelig.

De blå øynene boret seg inn i hennes. – Er ikke du viktigere for ham enn forretningene?

– Jeg kan ta vare på meg selv, gjentok hun.

– Du er en kvinne…  mot en mann med ressurser som han ikke vil nøle med å bruke for å få det som han vil.

Jeremy ville beskylde henne for å involvere seg i noe som ikke hadde med jobben hennes å gjøre, og for at hun ga seg selv problemer og forkludret alt for ham. – Jeg kan dra til et hotell, sa hun, og søkte desperat en annen mulighet.

Mitch Tyler ristet på hodet. – Hvis du ikke ringer forloveden din og ber ham komme hjem og beskytte deg mot Gary Chappel, blir du hos meg.

Hjertet hennes hoppet over et slag. – Bli…  hos deg? Munnen hennes ble så tørr at hun knapt greide å snakke.

– Ric ga meg ansvaret for deg. Og det ansvaret tar jeg svært alvorlig.

– Men…

– Jeg har et hus i Woollahra. Det har en gjestesuite som min søster og ektemannen bruker når de er i Sydney. Du vil være trygg hos meg, Kathryn.

Han ville ikke la noen få tak i henne. Det var hun sikker på. Men trygg sammen med ham? Når han fikk henne til å tvile på sitt forhold til Jeremy med alt han sa, alt han var?

Jeg er nødt til å ringe Jeremy, tenkte hun. Og sette en stopper for dette nå.

Nei.

Det var nok best at hun ble hos Mitch. Hvis hun var så enormt tiltrukket av denne mannen, og den tiltrekningen forble like sterk utover kvelden, da burde hun kanskje ikke gifte seg med Jeremy Haynes likevel.

Hun så ned på ringen.

Det mest urovekkende av alt…  det var at hun skulle ønske at hun ikke bar den.


TREDJE KAPITTEL

Kroppen til Mitch dirret av adrenalin. Han hadde slengt ut utfordringen, og kroppen hans var spent som en buestreng mens han ventet på Kathryns reaksjon. Blikket hans gled ned til ringen hennes.

Ta den av, tenkte Mitch heftig. Hvis fyren ikke er villig til å slippe alt han har i hendene når du trenger ham, fortjener han deg ikke.

Han var fristet til å utfordre henne enda mer, å tilby seg å snakke med mannen selv og få ham til å forstå at Kathryn virkelig var i fare. Men hun var ikke dum. Han hadde forklart henne situasjonen. Nå var ballen i hennes hender. Hvis hun valgte å bli hos ham…  vel, da ville det si det meste.

– Jeg vil ikke forstyrre Jeremys forretninger, sa hun langsomt.

Hjertet hans hamret av forventning da hun løftet blikket til hans og ga ham en utfordring som krevde at han levde opp til sine løfter.

– Du hevder at jeg er trygg sammen med deg…

Det sitret i ham. Det var definitivt en seksuell utfordring. Følte hun også tiltrekningen? Han hevet et øyenbryn. – Spør du meg om jeg er en hederlig mann? Om du kan tilbringe en natt under samme tak som meg uten at jeg legger an på deg?

Heten strømmet opp i kinnene hennes, et sikkert tegn på at han hadde truffet et ømt punkt. Han smilte, lurte på hvor fristet hun var, men beroliget henne.

– Du er forlovet, Kathryn. Du kan stole på at jeg vil respektere det. OK?

Den litt ertende tonen hans overbeviste henne om at hun var trygg hos ham. – OK, gjentok hun og slapp pusten tungt ut. – Hvis det er greit for deg, vil det bli mindre oppstyr rundt det hele hvis jeg bare overnatter hos deg.

– Det er best du blir i huset mitt i morgen også, sa han. – Ta en sykedag på jobben. I morgen kveld vil det være vakter på plass, slik at du kan fortsette å leve som normalt.

– Greit. De nydelige grønne øynene hennes glitret over de røde kinnene.

Han hadde vunnet, tenkte Mitch opprømt. Hun hadde beveget seg inn på hans grunn. Dessuten var hun ikke gift ennå. At hun gikk med på dette, kunne godt bety at hun var interessert i å finne ut mer om ham. Utforske terrenget. Innen visse begrensninger, understreket han for seg selv. For ringen befant seg fortsatt på fingeren hennes.

Mens han ventet på at Ric skulle ringe fra Gundamurra, ba han Kathryn fortelle om scenen Gary Chappel hadde laget på kontoret, og fikk vite mer om henne og hvordan hun oppførte seg i krisesituasjoner. Svært rolig og fattet. Definitivt ikke en som lot seg overkjøre uten videre. Likevel var hun ikke spesielt rolig sammen med ham, la han fornøyd merke til.

Var hennes forholdt til Jeremy bunnsolid, eller var han i stand til å rokke ved det? Var det stoltheten som fikk henne til å si at hun ikke ville ha noe oppstyr, eller kunne hun ikke stole på at forloveden ville reagere slik han burde? Enda så gjerne han ville tro at det var det siste, så var det tydelig at Kathryn Ledger ikke var lettskremt, og kanskje valgte hun simpelthen bare den mest praktiske løsningen. Sikkerheten hennes ble tatt hånd om av Mitch Tyler. Ingen grunn til å plage forloveden. Faren ville være over innen Jeremy kom hjem igjen.

Samtidig greide ikke Mitch å la være å glede seg over at hun hadde valgt å overnatte hos ham. En tanke slo ham brått. Hadde jeg vært elskeren hennes, ville jeg ikke ha likt dette valget det minste. Jo, hun lekte definitivt med ilden, og Mitch aktet å blåse i glørne alt han kunne, og se hva som skjedde.

*

Jeg leker med ilden, tenkte Kathryn og ble mer og mer urolig over sin beslutning om å la være å ringe Jeremy og i stedet bli med Mitch Tyler hjem. Det virket kanskje som et trygt og fornuftig valg, men det var det ikke. Av en eller annen grunn fikk han henne til å stille spørsmål ved hvor hun befant seg i livet, og hvorfor, og svarene føltes ikke så riktige lenger.

Da Ric Donato ringte og tok oppmerksomheten til Mitch bort fra henne, sa hun til seg selv at hun fortsatt kunne ombestemme seg. Likevel, mens hun satt og lyttet til det Mitch sa, grep hun seg i å beundre måten han håndterte situasjonen på.

Han kom ikke med en antydning til kritikk av Rics handlinger. Han viste både sympati og forståelse for det som var blitt gjort, og strategien han forklarte om at han aktet å kontakte Victor Chappel for å få ham til å legge bånd på sin sønn, hørtes bra ut etter Kathryns mening, og det samme gjorde trusselen om negativ publisitet og anmeldelse dersom det ikke førte frem.

Spesielt rørt ble hun av den vennlige tonen han brukte da han ganske nølende kommenterte: – Patrick sa at…  dette er din Lara…  fra gamle dager.

Gamle dager…  Kathryn lurte på hva den historien gikk ut på – hvordan disse mennene og Lara Chappel var forbundet, Ric Donatos langvarige følelser for henne og deres empati for det han følte.

Samtalen dreide inn på Kathryns sikkerhet hos Mitch, i og med at hennes forlovede var bortreist og hun skulle tilbringe natten hos ham. Ric ba om å få snakke med henne, og hun endte opp med å love at hun skulle gjøre nøyaktig som planlagt. Det var for sent å ombestemme seg nå. Hun følte seg fanget i en plan som måtte følges.

Å lytte til Mitch som lokket den informasjonen han trengte ut av Lara Chappel, var en annen fascinerende opplevelse – en skarp advokathjerne i sving, samtidig som utspørringen ble gjort på en medfølende måte. Kathryn var ikke sikker på om oppførselen hans var utspekulert eller oppriktig, men hun kunne ikke annet enn å la seg imponere over Mitch Tylers sensitivitet overfor andres følelser.

På den annen side var hun sikker på at han spilte for å vinne. Dersom han representerte henne i retten, ville hun hatt all tro på at han ville oppnå det resultatet han ønsket. Men det var yrkeslivet hans. Hva med privatlivet?

Han bodde tydeligvis ikke sammen med en kvinne, for da ville han ikke ha tilbudt henne et rom for natten. Han hadde en gift søster som han tydeligvis hadde et godt forhold til. Det var ingen friksjon i hans familie, slik det var i Jeremys, der alle hele tiden konkurrerte og prøvde å overgå hverandre.

Hun likte ikke deres tendens til å rakke ned på hverandre. Å vinne var altfor viktig for dem. Selv om det gjorde dem dyktige på sine områder, hvilket var beundringsverdig. Og som moren hennes hadde sagt, det var ingen tvil om at Jeremy som ektemann ville bli en god forsørger.

Han hadde gjort det godt som megler i en handelsbank, han kjørte rundt i en BMW Roadster, gikk i designerklær og bodde i en stilig takleilighet i Pyrmont. Hvis dette neste karrieresteget – å bli partner i et svært kjent finansselskap – gikk i boks, hadde han forsikret Kathryn om at de ville bli økonomisk sikret for livet, og ikke ville ha noe å bekymre seg for.

Bortsett fra at…  Mitch Tyler hadde fått henne til å tvile på hvor mye Jeremy egentlig brydde seg om henne. Hun hadde rettferdiggjort prioriteringene hans i tankene, men likevel var hjertet hennes ganske sårt akkurat nå. Når hun så tilbake på forholdet deres, var det ikke da hun som hele tiden hadde måttet tilpasse seg og godta alt?

Hun kom fra en omsorgsfull familie, og det var naturlig for henne å gi det som var ønsket, for å skape og opprettholde en lykkelig atmosfære. Men hvis hun trengte noe som kolliderte med Jeremys ambisjoner, hans trang til å være nummer en…  ville han da slippe alt han hadde i hendene for å redde henne ut av en stygg situasjon, slik Ric Donato hadde gjort for Lara Chappel?

Nå befant hun seg altså der, hos Mitch Tyler, fordi hun ikke ville sette Jeremy på den prøven. Fordi…  visste hun ikke innerst inne at han ville svikte? Alle instinktene fortalte henne at Mitch Tyler ikke ville gjøre det. Han var lik Ric på den måten. Enormt omsorgsfull. Og Kathryn opplevde plutselig et brennende ønske om å få oppleve en slik omsorg.

– Sulten? spurte Mitch. Han sto ved faksen og ventet på Lara Chappels tillatelse til å handle på vegne av henne.

Hun så på klokken. Nesten sju. Hvor var tiden blitt av? – Det går bra, sa hun. – Hva skal vi ha til middag?

– Jeg har biffstrimler i frysen, klar til steking. Det tar ikke lang tid å tilberede.

– Lager du mat?

– Gjør ikke du? spurte han.

– Jo, men…  du jobber tydeligvis lange dager. Jeg trodde…  At han var som Jeremy, som likte å spise ute. Men under slike omstendigheter som dette, var nok ikke det så lurt. Det var ikke like trygt som å spise en privat middag…  bare de to…  alene sammen.

Hun trakk pusten dypt og prøvde å kvele den ubehagelige følelsen av at hun var illojal overfor Jeremy. Hun kunne ikke benekte at Mitch Tyler var annerledes, men hun burde ikke sammenligne, burde ikke glede seg til en kveld sammen med denne utrolig spennende mannen.

– Jeg liker å lage mat, fortsatte han. – Det er avslappende. Dessuten liker jeg å dra hjem etter en lang dag på jobben. Han smilte til henne. – Stol på meg. Jeg er en dyktig kokk. Men jeg lar deg gjerne hjelpe til, hvis du vil.

– OK. Hun smilte tilbake, sjarmert ved tanken på å skulle lage mat sammen med ham. En harmløs aktivitet, avgjorde hun. Ingenting Jeremy kunne kritisere.

Faksen kom. Mitch arkiverte den, så ordnet han med et bud som skulle ta bildet og et brev med til Victor Chappel. Tilfreds med at han hadde fått ballen til å rulle, ringte han etter en drosje, og da han og Kathryn forlot advokatkontoret, sto det en bil og ventet på dem.

Han holdt passasjerdøren for henne, og ventet til hun hadde satt seg inn før han satte seg inn ved siden av henne. Å dele den vesle plassen i baksetet med ham, fikk straks Kathryns puls til å sette opp farten. Han var en stor mann med et enormt mektig nærvær, og han var altfor tiltrekkende for sjelefreden hennes. Hun følte seg absurd nervøs i hans selskap, og famlet med setebeltet, fikk ikke festet det.

– La meg gjøre det, mumlet han og lente seg mot henne for å hjelpe.

Hun kjente duften av et forførende etterbarberingsvann da ansiktet hans kom nærmere hennes. Hun stirret på kjeven hans, la merke til skjeggstubbene der, og tenkte at han sikkert hadde hår på brystet også.

– Sånn. Nå er det festet, sa han og møtte blikket hennes. Øynene hans var smilende og glødet varmt av glede for at han fikk ta vare på henne.

Eller var det noe annet som lå bak?

Hjertet hennes hamret som besatt.

– Takk. Hun måtte tvinge ordene ut.

– Ingen årsak, svarte han – et svar hvem som helst kunne ha kommet med. Likevel ga det henne av en eller annen grunn følelsen av at hun var velkommen i livet hans. Han ville ha henne der. Og det vekket et enormt sterkt ønske i Kathryn om å være der også. Hun prøvde å avfeie det som vanvittig. De hadde jo nettopp møtt hverandre. Og hun var forpliktet til å tilbringe resten av livet sammen med Jeremy Haynes!

*

Mitch tvang seg til å lene seg tilbake i setet før han gjorde det utilgivelige og kysset de deilige leppene hennes. Han hadde lovet henne å oppføre seg ordentlig, så enhver form for seksuell kontakt var utelukket. Best ikke å røre henne. Eller komme for nær henne. Han måtte holde fristelsen på avstand. Selv om han bare ønsket å fortape seg i Kathryn Ledger og alt hun var.

– Hva heter forloveden din? spurte han. Et støt av sjalusi provoserte ham til å finne ut mer om rivalen sin. – Jeremy… ?

– Haynes.

Mitch hadde aldri hørt om ham. – Hvor bor dere?

– Pyrmont. I en leilighet med utsikt over havnen.

Så fyren hadde penger. Men det var nok bare å vente. Kathryn var ganske høyt på strå selv, siden hun drev Rics firma i Sydney når han var utenlands.

– Leilighetskomplekset er faktisk ganske trygt, la hun til. – Du trenger kort for å komme inn i heisen. Hvis du heller kan kjøre meg hjem…

– Nei. Han så bestemt på henne. – Det er ingen god idé å være alene.

Nå fiklet hun med ringen igjen, og unngikk å se på ham.

Mitch forbannet seg selv for at han minnet henne på den mannen hun hadde tenkt å gifte seg med. – Jeg lovet Ric at jeg skulle ta vare på deg, Kathryn, la han fort til.

Hun ristet litt på hodet, så sukket hun og sa oppgitt: – Og jeg lovet ham at jeg skulle gjøre som du sa.

– Er det så vanskelig, da? ertet han.

Hun skar en grimase. – Beklager. Jeg høres utakknemlig ut. Det er svært vennlig av deg å invitere meg inn i ditt hjem.

– Dette handler ikke om vennlighet, Kathryn. Han hatet den fjerne, høflige tonen hennes.

– Jeg vet det. Hun så skrått på ham. – Det ville ha vært lettere dersom du var mer…

– Mer hva? Jeg skal gjøre mitt beste, lovet han og prøvde å lokke henne til å smile.

– Eldre, mer faderlig, stygg, eller rett og slett ufordragelig, sa hun oppgitt.

Hjertet hans danset av glede. Hun innrømmet at hun var tiltrukket av ham. Han smilte frekt. – Jeg kan godt være ufordragelig hvis det vil gjøre deg mer til pass.

Hun lo, en nervøs liten latter. – Jeg tror ikke skuespill vil nytte. Faktum er…  Øynene hennes var nysgjerrige. - … at jeg vil at du skal fortelle om deg selv. Du nevnte en gift søster.

Hun vil bli kjent med meg.

Normalt snakket ikke Mitch om fortiden sin. Den han var nå – en skrankeadvokat med et formidabelt rykte – var vanligvis tilstrekkelig for folk flest. Hvis det ikke var det, nektet han bare å gi ut informasjon som ikke raket dem. Likevel var det annerledes med Kathryn. Han hadde bare denne ene kvelden til å danne et bånd som forhåpentligvis ville bli sterkere enn det hun måtte ha til forloveden sin.

Han fortalte henne om Jenny, som hadde påtatt seg ansvaret for den funksjonshemmede moren deres da faren deres forlot dem, hvordan de hadde klart seg på sosialstøtte i tillegg til det moren hadde tjent på håndarbeider og det Mitch fikk for å gå med aviser og vaske biler. Han hadde tatt de jobbene han kunne få etter skoletid. Undervisning hadde vært løsningen da han ble eldre.

De hadde vært en sammensveiset liten familie. Jenny hadde utdannet seg til sykepleier og giftet seg med en lege som drev egen praksis i Gosford. Moren deres hadde dødd av slag like etter bryllupet seks år tidligere. Nå hadde Jenny en sønn og en datter, nydelige barn.

Han nevnte ikke voldtekten eller overfallet som hadde ført ham til Gundamurra. Det var svært privat, både for ham og Jenny. Ingen av dem snakket noen gang om det. Hun hadde kommet over det og var lykkelig i sitt nye liv, og Mitch var tilfreds med det. Men selv ville han aldri glemme det. En dag ville han kanskje fortelle Kathryn om det…  hvis de noen gang fikk et så intimt forhold.

Drosjen stoppet foran huset hans. Woollahra var en gammel forstad til Sydney, fasjonabel i dag på grunn av nærheten til bykjernen, men i guttedagene til Mitch var området blitt betraktet som en slum.

Han betalte sjåføren, steg ut av bilen og så opp på hjemmet sitt idet han gikk rundt bilen for å åpne døren for Kathryn. Det var ikke et stilig hus med utsikt over byen. Det hadde ikke utsikt i det hele tatt, annet enn ned i den alleen de befant seg i nå, og ned i bakgården. Men den tilfredsstilte noe i ham – kanskje et behov for å eie noe gammelt og varig.

Han lurte på hva Kathryn ville synes om huset.

Han lurte på hva hun tenkte om det han hadde fortalt henne om familiebakgrunnen sin.

Og innså…  for første gang i livet…  at han følte seg sårbar. Ikke på en fysisk måte, men i sitt hjerte…  der det betydde mest.

